text: 20-årig kvinde sigtet: Smuglede kage med hash ind i fængsel
  12 august 2018 kl. 09.00
  Kvinden prøvede at smugle hash ind til en indsat i Renbæk Statsfængsel i en kage. 
  I bedste Olsen Banden-stil havde en kvinde gemt ting og sager i en kage, som hun havde med, da hun besøgte en indsat i Renbæk Statsfængsel i Skærbæk ved Tønder lørdag aften. 
  Det var dog ikke en fil, som det ellers har været i mange fortællinger gennem tiderne. I stedet havde kvinden skjult 80 gram hash i kagen, oplyser vagtchefen ved Syd- og Sønderjyllands Politi.
  Hvordan det blev opdaget, at kvinden havde medbragt "hash-kagen" er uvist, men opdaget blev det, og den 20-årige kvinde er nu sigtet for hændelsen.
  
  